钦定古今图书集成/明伦汇编/闺媛典/第101卷 > 皇清七 > 张某妻杨氏
## 钦定古今图书集成/明伦汇编/闺媛典/第101卷 > 皇清七 > 张某妻杨氏

按《苏州府志》：“杨氏，张某妻，太仓人。顺治二年，璜泾兵至，随妇女匿芦荻中，被获。众皆系累去，杨大骂，不从骑，拔刀砍之，声愈厉，遂刳其腹，殊其体五六而去。”

===王玑妻许氏〈王完附〉===

按《苏州府志》：“许氏，太仓人，武进士王玑妻。玑妹曰完，与许素以志节相砥砺。甲申之乱，玑谓许曰：‘吾丈夫当出身任国，事难及汝，奈何’？许正色曰：‘君有丈夫事，我有妇人事，何虑为’？完闻之，慨然曰：‘吾志也。嫂果然，我不孤矣’。顺治二年，大兵徇刘河，许谓完曰：‘尔我岂忘宿约乎’？完曰：‘诺’。完自经。许视之泣曰：‘姑真不背其言矣’。” 赴水死。